送李司戶之官臨邛
作者：李流謙
朝代：宋

paragraphs: 威鳳翔九霄，千百但一遇。
蒼蠅何所來，滿盤揮不去。
吾人一肝腸，未可捨跬步。
摻裾輒經年，把臂速炊黍。
譬如枝上花，風裏得暫聚。
天果何意哉，未易測其故。
安得三間茅，藜莧同旦暮。
秋色如行色，別語不得吐。
鶴峯得佳句，尚足慰延佇。
從今夜夜月，伴我照庭戶。